สรุปภาวะตลาดต่างประเทศ ประจำวันที่ 3 ก.พ. 2565
สรุปภาวะตลาดต่างประเทศ ประจำวันที่ 3 ก.พ. 2565
4 ก.พ. 2565

ดัชนีดาวโจนส์ตลาดหุ้นนิวยอร์กปิดร่วงลงกว่า 500 จุดในวันพฤหัสบดี (3 ก.พ.) ขณะที่ดัชนี Nasdaq ดิ่งลงกว่า 3.7% ซึ่งเป็นการปรับตัวลงในวันเดียวที่รุนแรงที่สุดนับตั้งแต่เดือนก.ย. 2563 หลังจากบริษัทเมตา แพลตฟอร์มส์ ซึ่งเป็นบริษัทแม่ของเฟซบุ๊ก เปิดเผยผลประกอบการที่น่าผิดหวัง ซึ่งส่งผลให้ราคาหุ้นเฟซบุ๊กทรุดตัวลงกว่า 26% และฉุดหุ้นบริษัทเทคโนโลยีและโซเชียลมีเดียรายอื่น ๆ ดิ่งลงด้วย
ดัชนีเฉลี่ยอุตสาหกรรมดาวโจนส์ปิดที่ 35,111.16 จุด ลดลง 518.17 จุด หรือ -1.45%, ดัชนี S&amp;P500 ปิดที่ 4,477.44 จุด ลดลง 111.94 จุด หรือ -2.44% และดัชนี Nasdaq ปิดที่ 13,878.82 จุด ลดลง 538.73 จุด หรือ -3.74%
ตลาดหุ้นยุโรปปิดร่วงลงในวันพฤหัสบดี (3 ก.พ.) หลังธนาคารกลางยุโรป (ECB) และธนาคารกลางอังกฤษ (BoE) ประกาศนโยบายการเงินท่ามกลางแรงกดดันด้านเงินเฟ้อที่เพิ่มขึ้นอย่างต่อเนื่อง
ดัชนี Stoxx Europe 600 ปิดที่ 468.63 จุด ลดลง 8.38 จุด หรือ -1.76%
ดัชนี CAC-40 ตลาดหุ้นฝรั่งเศสปิดที่ 7,005.63 จุด ลดลง 109.64 จุด หรือ -1.54%, ดัชนี DAX ตลาดหุ้นเยอรมนีปิดที่ 15,368.47 จุด ลดลง 245.30 จุด หรือ -1.57% และดัชนี FTSE 100 ตลาดหุ้นลอนดอนปิดที่ 7,528.84 จุด ลดลง 54.16 จุด หรือ -0.71%
ตลาดหุ้นลอนดอนปิดลดลงในวันพฤหัสบดี (3 ก.พ.) โดยถูกกดดันจากการที่เงินปอนด์แข็งค่าขึ้นอย่างมาก หลังจากธนาคารกลางอังกฤษ (BoE) ประกาศปรับขึ้นอัตราดอกเบี้ยเป็นครั้งที่ 2 ติดต่อกันเพื่อสกัดกั้นอัตราเงินเฟ้อที่เพิ่มขึ้น
ดัชนี FTSE 100 ตลาดหุ้นลอนดอนปิดที่ 7,528.84 จุด ลดลง 54.16 จุด หรือ -0.71%
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นทะลุระดับ 90 ดอลลาร์เป็นครั้งแรกในรอบกว่า 7 ปีในวันพฤหัสบดี  (3 ก.พ.) โดยได้แรงหนุนจากการคาดการณ์ที่ว่า สภาพอากาศที่หนาวเย็นจัดทั่วสหรัฐอาจส่งผลกระทบต่อการผลิตน้ำมันและทำให้ความต้องการใช้เชื้อเพลิงปรับตัวเพิ่มขึ้นด้วย นอกจากนี้ ตลาดยังได้รับปัจจัยบวกจากการที่กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส มีมติยึดมั่นตามข้อตกลงเดิมในการประชุมครั้งล่าสุด
ทั้งนี้ สัญญาน้ำมันดิบ WTI ส่งมอบเดือนมี.ค. เพิ่มขึ้น 2.01 ดอลลาร์ หรือ 2.3% ปิดที่ 90.72 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 6 ต.ค. 2557
ส่วนสัญญาน้ำมันดิบเบรนท์ (BRENT) ส่งมอบเดือนเม.ย. เพิ่มขึ้น 1.64 ดอลลาร์ หรือ 1.8% ปิดที่ 91.11 oดอลลาร์/บาร์เรล ซึ่งเป็นระดับปิดสูงสุดนับตั้งแต่เดือนต.ค. 2557
สัญญาทองคำตลาดนิวยอร์กปิดในแดนลบเป็นวันแรกในรอบ 4 วันทำการในวันพฤหัสบดี (3 ก.พ.) โดยถูกตลาดกดดันจากการพุ่งขึ้นของอัตราผลตอบแทนพันธบัตรสหรัฐ ขณะที่นักลงทุนจับตาการเปิดเผยตัวเลขจ้างงานนอกภาคเกษตรเดือนม.ค.ของสหรัฐในวันนี้
ทั้งนี้ สัญญาทองคำตลาด COMEX (Commodity Exchange) ส่งมอบเดือนเม.ย. ลดลง 6.20 ดอลลาร์ หรือ 0.3% ปิดที่ 1,804.10 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 33 เซนต์ หรือ 1.5% ปิดที่ 22.375 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 13.4 ดอลลาร์ หรือ 1.3% ปิดที่ 1,030.30 ดอลลาร์/ออนซ์
สัญญาพัลลาเดียมส่งมอบเดือนมี.ค. ร่วงลง 51.80 ดอลลาร์ หรือ 2.2% ปิดที่ 2,317.70 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันพฤหัสบดี (3 ก.พ.) ขณะที่นักลงทุนจับตาตัวเลขจ้างงานนอกภาคเกษตรของสหรัฐซึ่งมีกำหนดเปิดเผยในวันนี้
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.59% แตะที่ 95.35 เมื่อคืนนี้